**Všeobecne záväzné nariadenie**

**obce LOKCA**

**o miestnom poplatku**

Obec Lokca v súlade s ustanovením §6 ods. 1 zákona č. 369/1990 Zb. o obecnom zriadení v znení neskorších predpisov a ustanoveniami § 77 ods. 5, §79 ods.2, §83 a §103 zákona č. 582/2004 Z. Z. o miestnych daniach a miestnom poplatku za komunálne odpady a drobné stavebné odpady v znení neskorších predpisov

**v y d á v a**

**Všeobecne záväzné nariadenie obce**

 **o miestnom poplatku**

**č. 3/2016**

**o podmienkach určovania a vyberania miestneho poplatku na území obce Lokca**

**§ 1 Základné ustanovenie**

(1) Toto všeobecne záväzné nariadenie upravuje podmienky určovania a vyberania miestneho poplatku za komunálne odpady a drobné stavebné odpady ( ďalej len poplatok) okrem elektroodpadov na území obce Lokca v zdaňovacom období kalendárneho roku.

(2) Miestny poplatok za komunálne odpady okrem elektroodpadov a drobné stavebné odpady sa platí za komunálne odpady a drobné stavebné odpady, ktoré vznikajú na území obce.

**§ 2 Poplatník**

(1) Poplatníkom je:

a) Fyzická osoba, ktorá má v obci trvalý pobyt alebo prechodný pobyt alebo je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávnatý porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľnosti ako vodná plocha.

 b) Právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie.

c) Podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

(2) Ak má osoba podľa ods. 1 písm. a) v obci súčasne trvalý pobyt a prechodný pobyt, poplatok platí iba z dôvodu trvalého pobytu. To isté sa vzťahuje na tieto osoby, ak užívajú nehnuteľnosť na iný účel ako na podnikanie.

(3) Poplatníkom nie je osoba, ktorá:

a) užíva priestory nehnuteľností vyhradené na prechodné ubytovanie v zariadení na to určenom,

b) u nehnuteľnosti, ktorú má poplatník právo užívať alebo užíva, vykonáva pre poplatníka práce alebo mu poskytuje iné služby v rámci výkonu svojej činnosti a pri tejto činnosti produkuje len komunálne odpady okrem elektroodpadov alebo drobné stavebné odpady.

**§ 3 Sadzba poplatku**

(1) Správca dane stanovuje poplatok pre poplatníka podľa § 2 odseku 1 písm. a) nasledovne:

Základná sadzba poplatku za jednu osobu a deň (kalendárny rok): 0,0425€/deň (15,5€/rok)

(2) Pre poplatníka podľa tohto paragrafu ods. (1) , poplatok bude určený ako súčin sadzby poplatku a počtu kalendárnych dní v určenom období ( 365 dní ).

(3) Sadzba poplatku pre poplatníkov podľa § 2 odseku 1 písm. b) a c) v obci je určená podľa počtu používaných nádob. Poplatok za každú nádobu je 90,30eur/ rok.

(4) Všetky nádoby budú opatrené nálepkou. Ak poplatník preukáže, že využíva množstvový zber, obec poplatok nevyrubí rozhodnutím.

(5) Sadzba poplatku za kilogram drobného stavebného odpadu ju 0,015 €.

**§ 4 Vyrubenie poplatku**

(1) Poplatok vyrubí obec rozhodnutím na celé zdaňovacie obdobie. Vyrubený poplatok je splatný do 15 dní odo dňa nadobudnutia právoplatnosti rozhodnutia.

(2) Ak obec sama alebo na základe ohlásenia poplatníka zistí, že poplatok bol poplatníkovi vyrubený v nesprávnej výške, alebo že nastali skutočnosti, ktoré majú vplyv na zmenu výšky poplatku, upraví obec výšku poplatku v nasledujúcom určenom období podľa okolnosti, ktoré nastali.

(3) Obec môže určiť platenie poplatku v splátkach. Splátky poplatku sú splatné v lehotách určených obcou v rozhodnutí, ktorým sa vyrubuje poplatok.

**§ 5 Vrátenie poplatku**

(1) Obec vráti poplatok alebo jeho pomernú časť poplatníkovi, ktorému zanikla povinnosť platiť poplatok v priebehu zdaňovacieho obdobia a preukáže splnenie nasledovných podmienok:

a) Zánik trvalého alebo prechodného pobytu v obci

b) Zánik oprávnenia užívať nehnuteľnosť nachádzajúcu sa na území obce na iný účel ako na podnikanie.

c) Zánik oprávnenia užívať nehnuteľnosť nachádzajúcu sa na území obce na účel podnikania. Obec poplatok alebo jeho pomernú časť vráti poplatníkovi, iba v prípade, že poplatník nemá nedoplatky voči obci.

(2) Ak v priebehu určeného obdobia zanikne poplatková povinnosť poplatníka, ktorému bol poplatok vyrubený rozhodnutím, je obec povinná vrátiť pomernú časť poplatku rozhodnutím do 30 dní odo dňa doručenia dodatočného rozhodnutia alebo odo dňa zistenia tejto skutočnosti, najneskôr však do 60 dní od skončenia obcou určeného obdobia, za ktoré bol poplatok uhradený. Obec nevráti preplatok nižší ako 3 eurá.

**§ 6 Zníženie a odpustenie poplatku**

(1) Obec poplatok zníži podľa najnižšej sadzby alebo odpustí za obdobie, za ktoré poplatník obci preukáže na základe podkladov určených v § 6 ods. 2 tohto VZN, že viac ako 90 dní v zdaňovacom období sa nezdržiava alebo sa nezdržiaval na území obce.

(2) Podkladmi pre odpustenie sú hodnoverné doklady, z ktorých jednoznačne vyplýva počet dní pobytu poplatníka mimo obce:

- Pracovná zmluva

- Potvrdenie o ubytovaní

- Potvrdenie o návšteve školy

- Potvrdenie nápravno- výchovného zariadenia o výkone väzby alebo trestu

- Potvrdenie zariadenia poskytujúceho služby zdravotnej starostlivosti.

V prípade, že doklad nie je v slovenskom alebo českom jazyku, je potrebné k dokladom predložiť aj úradný preklad. Doklady nie je možné nahradiť čestným vyhlásením poplatníka.

(3) Ak si v zdaňovacom období poplatník neuplatní nárok na odpustenie poplatku do 31.01. príslušného kalendárneho roka podaním žiadosti a v tejto nepredloží príslušné doklady, nárok na odpustenie poplatku za toto obdobie zaniká.

**§ 7 Záverečné ustanovenia**

Obecné zastupiteľstvo obce Lokca sa na tomto všeobecne záväznom nariadení o miestnom poplatku za komunálne odpady a drobné stavebné odpady na kalendárny rok uznieslo dňa 09.12.2016 uznesením číslo 7/2016 písm. B bod 2.

**§ 8 Účinnosť**

Toto nariadenie nadobúda účinnosť 01.01.2017.

**Ing. Miroslav Valčičák**

 starosta obce

Schválené VZN

Vyvesené dňa: 12.12.2016

Zvesené dňa: 28.12.2016